Եվ ահա Գոբլն էլ իր հերթին չի ցանկանում հիասթափեցնել պատվիրատուներին, քանի որ միայն այդ պայմանով նա կշարունակի պահանջարկ վայելել համակիրների շրջանում: Ու ԱՄՆ-ի պետդեպարտամենտում ԽՍՀՄ ազգային հարցերով նախկին հատուկ խորհրդականը, ով 1980-ականներից այս կողմ նույնիսկ մեկ միլիմետրի աճ չի արձանագրել, անմիջապես հայտարարում է, թե Ռուսաստանը ցանկանում է խաղաղապահ ուժեր մտցնել Ղարաբաղ, բայց դա կանի միայն որոշակի հանգամանքների առկայության դեպքում: «Դա տեղի կունենա միայն այն դեպքում, եթե շրջանը կրկին անցնի Ադրբեջանի վերահսկողության տակ»: Այնուհետև ամերիկացին փորձում է իր ասածը մանրամասնել՝ բացատրելով, որ իբր սա Բաքվի հետ Մոսկվայի խաղի մի մասն է ու եթե հակամարտությունը վերսկսվի, Արևմուտքը հավանաբար այդ խնդիրը կթողնի Մոսկվային, որովհետև Մոսկվան, ի տարբերություն արևմտյան պետությունների, ունի լծակներ Հարավային Կովկասում, հատկապես հիմա, երբ Ադրբեջանը թեքվել է Ռուսաստանի կողմը: